ተቋሙ ለደንበኞች 45 ሚልየን ብር ብድር ለመስጠት ማቀዱን አስታወቀ
 የጋምቤላ አነስተኛ ብድርና ቁጠባ ተቋም ለደንበኞቹ ከ45 ሚልየን ብር በላይ የብድር አገልግሎት ለመስጠት እንቅስቃሴ መጀመሩን አስታወቀ።የተቋሙ ዋና ዳይሬክተር አቶ ቱት ጋች ዛሬ ለዋልታ እንዳስታወቁት በተያዘው ዓመት ለ7ሺህ ነባርና አዲስ ደንበኞቻቸው የብድር አገልግሎት ለመስጠት በማቀድ በተለይም ለአዲስ ተጠቃሚዎች ትምህርት መስጠት ጀምሯል።ተቋሙ ከሚሰጠው 45 ሚልየን 284 ሺህ 624 ብር ውስጥ 32 ሚልየኑ በማህበር ለተደራጁ ተጠቃሚዎች የሚሰጥ ሲሆን፤ 13 ሚልየን 284 ሺህ 629 ብር ደግሞ ለ 1 ሺህ 202 ኢንተርፕራይዞች መሆኑን አብራርተዋል።ብድሩ የሚሰጠው የመሰራት ዓቅም፣ጉልበትና ፍላጎት እያላቸው በገንዘብ እጥረት ምክንያት እቤታቸው ለተቀመጡ ወገኖች ነው ያሉት አቶ ቱት ከተጠቃሚዎቻቸው ውስጥ 75 በመቶ ሴቶች መሆናቸውን ገልፀዋል።ደንበኞቹ በግብርና፣ በሸቀጣሸቀጦችና በእንስሳት እርባታ ለሚንቀሳቀሱ ሲሆን ፤ተቋሙ የሚሰጠው የብድር መጠን ከ 2 ሺህ እስከ 20 ሺህ ብር እንደሚደርስ አመልክተዋል።ባለፈው ዓመት ለ 3 ሺህ 27 ደንበኞች ፣ ለ 23 ማህበራትና ለ8 አነስተኛና ጥቃቅን ኢንተርፕራይዞች በድምሩ ከዘጠኝ ሚልየን ብር በላይ ብድር መስጠቱን አስታውሰዋል።በጋምቤላ ከተማ በ01 ቀበሌ ነዋሪ የሆነው ወጣት ጋርዊች ቱት ከዚህ በፊት በማህበር ተደራጅቶ 12ሺ ብር ቢጠይቅም ሊሳካለት እንዳልቻለ ጠቁሞ፤ አሁን ግን ተቋሙ የብድር አገልግሎቱ የሚሰጣቸው ከሆነ ራሱንና አከባቢውን ለመለወጥ ከፍተኛ ፍላጎት ያለው መሆኑን በሰጠው አስተያየት ገልፀዋል።